NARIADENIE KOMISIE (ES) č. 416/2005
z 11. marca 2005,
ktorým sa mení a dopĺňa príloha XI k nariadeniu Európskeho parlamentu a Rady (ES) č. 1774/2002, pokiaľ ide o dovážanie určitých živočíšnych vedľajších produktov z Japonska určených na technické účely
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (1), najmä na jeho článok 29 ods. 3,
keďže:
(1)
Nariadenie (ES) č. 1774/2002 stanovuje podmienky pre dovážanie na územie Spoločenstva krvných produktov a iných živočíšnych vedľajších produktov určených na technické účely vrátane využitia vo farmaceutickom priemysle. Členské štáty majú povoliť dovážanie týchto vedľajších produktov, ak spĺňajú príslušné požiadavky stanovené v kapitole IV alebo XI prílohy VIII k tomuto nariadeniu.
(2)
Nariadenie (ES) č. 1774/2002 stanovuje, že vedľajšie produkty musia pochádzať z tretej krajiny alebo časti tretej krajiny, ktorá je uvedená v časti VI jeho prílohy XI. Japonsko nie je uvedené v časti VI prílohy XI.
(3)
Kompetentný úrad v Japonsku (Ministerstvo poľnohospodárstva, lesníctva a rybného hospodárstva, Oddelenie bezpečnosti zdravia zvierat a živočíšnych produktov) dal Komisii potrebné záruky, že krvné produkty a iné vedľajšie produkty z Japonska určené na technické využitie je možné získať a doručiť na územie Spoločenstva v súlade s príslušnými dovoznými požiadavkami. Konkrétne Japonsko schválilo a zaregistrovalo príslušné závody podľa článku 29 ods. 5 nariadenia (ES) č. 1774/2002.
(4)
Preto je vhodné rozšíriť časť VI prílohy XI o Japonsku.
(5)
Je tiež vhodné zmeniť a doplniť časť VI prílohy XI s cieľom použiť rovnakú terminológiu, ako je v kapitole XI prílohy VIII tohto nariadenia.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Zmena a doplnenie nariadenia (ES) č. 1774/2002
Príloha XI k nariadeniu (ES) č. 1774/2002 sa mení a dopĺňa takto:
„ČASŤ VI
Zoznam tretích krajín, z ktorých členské štáty môžu povoliť dovoz živočíšnych vedľajších produktov a krvných produktov (s výnimkou krvných produktov z koní), určených na technické účely vrátane využitia na liečivá (veterinárne osvedčenie, kapitola 4 C a 8 B).
A.
Krvné produkty:
1.
Krvné produkty z kopytníkov:
tretie krajiny alebo časti krajín uvedené v časti I prílohy II rozhodnutia Rady 79/542/EHS, z ktorých je povolený dovoz všetkých kategórií čerstvého mäsa z príslušných druhov a tieto krajiny:
-
(JP) Japonsko.
2.
Krvné produkty z iných druhov:
tretie krajiny uvedené v časti I prílohy II k rozhodnutiu Rady 79/542/EHS a tieto krajiny:
-
(JP) Japonsko.
B.
Živočíšne vedľajšie produkty určené na farmaceutické využitie:
tretie krajiny uvedené v časti 1 prílohy II k rozhodnutiu Rady 79/542/EHS, v prílohe k rozhodnutiu Komisie 94/85/ES (2) alebo v prílohe I k rozhodnutiu Komisie 2000/585/ES (3) a tieto krajiny:
-
(JP) Japonsko,
-
(PH) Filipíny, a
-
(TW) Taiwan.
C.
Živočíšne vedľajšie produkty určené na technické účely s výnimkou využitia vo farmaceutickom priemysle:
tretie krajiny uvedené v časti 1 prílohy II k rozhodnutiu Rady 79/542/EHS, z ktorých dovoz tejto kategórie čerstvého mäsa z príslušných druhov je povolený, v prílohe k rozhodnutiu Komisie 94/85/ES alebo v prílohe I k rozhodnutiu Komisie 2000/585/ES.“
Článok 2
Nadobudnutie účinnosti
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. marca 2005